Diari Oficial de la Generalitat Valenciana


Sumari del DOGV 3965, del 23-03-2001 (2001/2404)

RESOLUCIÓ de 12 de març de 2001, del director general del Servei Valencià d'Ocupació i Formació (SERVEF), sobre delegació de facultats en matèria de personal, gestió econòmica i contractació administrativa.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3965

Data del DOGV
:   23-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/2404


Data del document
:   12-03-2001

Organisme emissor
:   Servei Valencià d'Ocupació i Formació

Tipus de document
:   Resolució

Correcció d'errades

Anàlisi jurídica

 Descriptors 

:   * competència administrativa
    * delegació de poders
    * contracte administratiu
    * gestió comptable
    * personal

RESOLUCIÓ de 12 de març de 2001, del director general del Servei Valencià d'Ocupació i Formació (SERVEF), sobre delegació de facultats en matèria de personal, gestió econòmica i contractació administrativa. [2001/X2404]
  
Per Decret 41/2001, de 27 de febrer, del Govern Valencià (DOGV 3.950, d'1 de març de 2001), va ser aprovat el Reglament d'Organització i del Règim Jurídic del Servei Valencià d'Ocupació i Formació (SERVEF). Establida, per tant, l'estructura orgànica i el règim funcional de l'organisme autònom, i amb la finalitat d'aconseguir una major eficàcia i agilitat en la gestió que redunde en una millora de la qualitat de la prestació dels serveis de la seua competència, és necessari delegar en uns altres òrgans del SERVEF determinades facultats que, en matèria de gestió de personal, gestió econòmica i contractació administrativa, són atribuïdes, amb caràcter general, al seu director per la normativa vigent.
  
En conseqüència, i de conformitat amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i amb l'article 68 de la Llei 5/1983, de 30 de desembre, de Govern Valencià, resolc:
  
Primer. Delegació de facultats en matèria de gestió de personal
  
Es deleguen en els òrgans que s'indiquen tot seguit i en els termes expressats, les facultats següents:
  
1. Les facultats atribuïdes per la normativa vigent en matèria d'horaris de treball, permisos, llicències i vacances, es deleguen:
  
a) En les persones titulars de les direccions territorials del SERVEF, quan corresponguen a personal destinat a les respectives direccions territorials i als centres dependents de la província corresponent.
  
b) En el cap d'Àrea de Gestió i Organització, quan corresponguen al personal destinat als Serveis Centrals del SERVEF.
  
2. La facultat d'autoritzar les comissions de servei amb dret a les indemnitzacions previstes en el Decret 24/1997, d'11 de febrer, del Govern Valencià, que ha de realitzar el personal dependent de les direccions territorials i dels centres dependents de la província, correspondrà a la persona titular de la direcció territorial respectiva, sempre que la destinació de la comissió se situe dins de l'àmbit territorial de la Comunitat Valenciana. En la resta de casos, el director general del SERVEF se'n reserva la facultat.
  
Segon. Delegació de facultats en matèria de contractació administrativa i de dret privat
  
Es deleguen en els òrgans que s'indiquen tot seguit i en els termes expressats, les facultats següents:
  
1. Contractes menors de prestació de serveis i contractes menors de subministrament
  
Es delega en les persones titulars de les direccions generals d'Inserció Laboral i de Formació i Qualificació Professional, en el seu respectiu àmbit d'actuació, l'exercici que la normativa vigent atribuïsca a l'òrgan de contractació respecte de les unitats adscrites a cadascuna d'elles.
  
La citada delegació es realitza en els mateixos termes en les persones titulars de les direccions territorials, en el seu respectiu àmbit territorial, respecte de les unitats, dependències i centres SERVEF de la província.
  
Igualment, es delega en el cap d'Àrea de Gestió i Organització les mateixes facultats respecte de la resta de les unitats i dependències.
  
La signatura dels documents de gestió comptable que requerisca l'exercici de les facultats delegades en els tres paràgrafs anteriors correspondrà al cap d'Àrea de Gestió i Organització.
  
S'exceptuen del que disposa aquest apartat els contractes menors de serveis regulats en l'article 196.3, lletra d), del text refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, que consisteixen en el desenvolupament d'aplicacions informàtiques específiques elaborades en funció dels requeriments de l'administració, i també els contractes menors de subministrament de béns d'inversió ofimàtica i informàtica.
  
2. Contractes menors d'obra; contractes menors de consultoria o d'assistència; contractes menors de serveis regulats en l'article 196.3, lletra d), del text refós de la Llei de Contractes de les Administracions Públiques, i contractes menors de subministrament de béns d'inversió ofimàtica i informàtica
  
Es delega en el cap d'Àrea de Gestió i Organització l'exercici de les facultats que la normativa vigent atribuïsca a l'òrgan de contractació, i també la signatura dels documents comptables que siguen requerits per a l'exercici de les citades facultats.
  
3. Resta de contractes regulats en la Llei de Contractes de les Administracions Públiques no inclosos en els apartats anteriors
  
Es delega en el cap d'Àrea de Gestió i Organització la signatura dels documents de gestió comptable que siguen requerits per a la tramitació d'aquestos contractes.
  
Tercer. Delegació de facultats en matèria de gestió econòmica
  
Es deleguen en els òrgans que s'indiquen tot seguit i en els termes expressats, les facultats següents:
  
1. Gestió de despeses de personal
  
a) Es delega en el cap d'Àrea de Gestió i Organització l'exercici de les facultats relatives a la gestió de les despeses imputables al capítol I del pressupost de la Generalitat Valenciana, inclosa la signatura de tots els documents de gestió pressupostària necessaris en la tramitació de les citades despeses.
  
b) La subscripció dels parts d'inclusió de variacions en nòmina a què fa referència l'article 4 de l'Ordre de 30 de maig de 1990, de Confecció, Fiscalització, Comptabilització i Pagament de les Nòmines del Personal de la Generalitat Valenciana, es delega en el cap d'Àrea de Gestió i Organització per a la totalitat del personal adscrit al SERVEF.
  
2. Transferències corrents i de capital
  
A. Es delega en les persones titulars de les direccions generals d'Inserció Laboral i de Formació i Qualificació Professional, en el seu respectiu àmbit d'actuació, l'exercici de les facultats que s'indiquen tot seguit:
  
a) La facultat de concessió de les transferències de caràcter genèric corresponent a matèria competència del SERVEF, les bases reguladores de les quals hagen sigut aprovades pel conseller d'Economia, Hisenda i Ocupació.
  
b) La signatura de tots els documents comptables i administratius que siguen necessaris per a formalitzar la concessió de les citades transferències.
  
c) La resolució de les incidències que es produïsquen després de la concessió de les transferències, i la signatura de tots els documents comptables que comporten els citats actes.
  
d) El reconeixement de l'obligació i la proposta de pagament de les transferències corrents o de capital concedides pels citats directors generals, fins i tot les de caràcter plurianual, i la signatura de tots els documents comptables que siguen requerits per a la formalització dels citats actes.
  
e) La minoració de la subvenció concedida en els casos d'incompliment per part del beneficiari establits en la normativa vigent. La delegació descrita inclou la signatura de tots els documents comptables que siguen necessaris com a conseqüència de l'exercici d'aquesta facultat.
  
f) La incoació i la resolució dels expedients de revocació i de resolució de subvencions, en els casos previstos en la normativa vigent. La delegació descrita inclou la signatura de tots els documents comptables que siguen necessaris com a conseqüència de l'exercici d'aquesta facultat.
  
g) En relació amb les facultats delegades en les dues lletres anteriors, es delega també la facultat d'exigir el reintegrament de les quantitats rebudes indegudament i els interessos de demora des del moment del pagament d'aquestes.
  
B. Es delega en les persones titulars de les direccions territorials del SERVEF, en l'àmbit de les transferències corresponents al programa 322.10 «Foment de l'Ocupació i Economia Social» que s'indiquen tot seguit, l'exercici de les facultats descrites en la lletra A anterior, llevat de la signatura dels documents comptables, la qual correspondrà al cap d'Àrea de Promoció de l'Ocupació i Economia Social:
  
a) Del programa de subvencions destinat a foment de l'ocupació estable i altres mesures de suport a la creació d'ocupació, les bases reguladores del qual van ser aprovades mitjançant Ordre de 29 de desembre de 2000 (DOGV de 25 de gener de 2001, ref. 2001/M435), les següents ajudes:
  
- Programa d'ajudes als joves mitjançant la contractació en pràctiques i en formació i la transformació d'aquests contractes en indefinits.
  
- Programa de foment de la contractació indefinida a jornada completa o a temps parcial.
  
- Foment d'ocupació derivat de la reordenació de la jornada laboral i altres mesures de repartiment del temps de treball.
  
- Programa d'ajudes a persones desocupades en situació de risc d'exclusió social.
  
b) Del programa de subvencions destinat a persones amb discapacitat, les bases reguladores del qual van ser aprovades mitjançant Ordre de 29 de desembre de 2000 (DOGV de 25 de gener de 2001, ref. 2001/X438), les següents ajudes:
  
- Programa d'ajudes a la contractació indefinida de treballadors minusvàlids.
  
- Programa de suport a la contractació temporal de persones amb discapacitat.
  
- Programa de foment de l'ocupació autònoms per a persones amb discapacitat.
  
c) Del programa de subvencions de foment d'ocupació adreçat a emprenedors, les bases reguladores del qual van ser aprovades mitjançant Ordre de 29 de desembre de 2000 (DOGV de 25 de gener de 2001, ref. 2001/X440), les següents ajudes:
  
- Ajudes a treballadors desocupats que creen llocs de treball mitjançant l'activitat empresarial independent.
  
- Ajudes a projectes i empreses qualificats com a I+E.
  
- Pagament de quotes a la Seguretat Social.
  
d) Del programa de subvencions destinades al foment de l'economia social, les bases reguladores del qual van ser aprovades mitjançant Ordre de 29 de desembre de 2000 (DOGV de 25 de gener de 2001, ref. 2001/F437), les següents ajudes:
  
- Ajudes per a la integració sociolaboral de desocupats en empreses d'economia social.
  
- Ajudes per a assistències tècniques.
  
C) Es delega en les persones titulars de les direccions territorials del SERVEF, en l'àmbit de les transferències corresponents al Programa 322.10 «Foment de l'Ocupació i Economia Social» que s'indica a continuació, l'exercici de les facultats que s'indiquen als paràgrafs c), e), f) i g) de la lletra A, excepte la signatura de documents comptables, la qual correspondrà al cap d'Àrea de Promoció d'Ocupació i Economia Social:
  
Del programa de subvencions destinat a ocupació pública d'interès social i foment del desenvolupament local, les bases reguladores del qual van ser aprovades pel conseller d'Economia, Hisenda i Ocupació mitjançant Ordre de 29 de desembre de 2000 (DOGV de 25 de gener de 2001, ref. 2001/X439), les següents ajudes:
  
- Programa de subvencions en l'àmbit de col·laboració amb corporacions locals (capítol II del títol II).
  
- Programa de subvencions en l'àmbit de col·laboració amb òrgans de l'administració de l'estat i els seus organismes col·laboradors (capítol IV del títol II).
  
- Subvencions a l'ocupació juvenil a barris d'Acció Preferent (capítol V del títol II).
  
- Subvencions per a la contractació d'agents d'Ocupació i Desenvolupament Local (secció I del capítol II del títol III).
  
- Estudis de mercat i campanyes per a la promoció local (capítol III del títol III).
  
D) Es delega en el cap d'Àrea de Promoció d'Ocupació i Economia Social la signatura de tots els documents comptables corresponents als capítols IV i VII de despeses del programa pressupostari 322.10 «Foment de l'Ocupació i Economia Social».
  
E) En l'àmbit funcional del programa pressupostari 322.10 «Foment de l'Ocupació i Economia Social», hi serà aplicable el mateix règim de delegació descrit en les lletres B, C i D a aquelles subvencions corresponents a convocatòries d'exercicis anteriors al 2001 la gestió de les quals haja de tenir continuïtat en aquest o en futurs exercicis.
  
3. Gestió pressupostària d'unes altres despeses no previstes en els apartats anteriors que siguen imputables als capítols 2 i 3 de l'estat de despeses del pressupost de la Generalitat Valenciana
  
Es delega en el cap d'Àrea de Gestió i Organització la signatura de tots els documents de gestió comptable que siguen necessaris en la tramitació de les citades despeses.
  
4. Ingressos
  
Es delega en el cap del Servei de Programació i Gestió Econòmica la signatura de tots els documents comptables que siguen necessaris per a formalitzar els ingressos competència del SERVEF, inclosos aquells a què fa referència la lletra g) de l'apartat 2.A. anterior.
  
Quart. Substitució del delegat
  
En casos d'absència, de vacant o de malaltia de les persones titulars dels òrgans en què es deleguen les competències citades en l'article anterior, les competències delegades s'adscriuran automàticament a l'òrgan immediatament superior establit en el Reglament d'Organització i del Règim Jurídic del SERVEF i en la seua normativa de desplegament.
  
Cinqué. Prohibició de subdelegació
  
Les resolucions administratives que s'adopten per delegació indicaran expressament aquesta circumstància, es consideraran dictades per l'òrgan delegant i no hi cabrà la delegació de competències delegades.
  
Sisé. Advocació de la competència delegada
  
La delegació de facultats efectuada amb aquesta resolució s'entén sense perjudici que, en qualsevol moment, el director general del SERVEF puga demanar el coneixement i la resolució de qualsevol assumpte o expedient dels que hi ha compresos.
  
Seté
  
Aquesta resolució de delegació de facultats entrarà en vigor l'endemà de la publicació en el Diari Oficial de la Generalitat Valenciana.